ACTUALIZARE. Bărbatul a fost amendat cu 500 de lei pentru că a abuzat de apelul la numărul unic 112 și a fost condus acasă de polițiști.

El a declarat că voia să meargă la aeroport să-l aștepte acolo pe Anghel Iordănescu. Nu avea însă pistol.

Potrivit Poliţiei Capitalei, bărbatul a sunat la 112 duminică dimineața, în jurul orei 09.40, şi a spus că intenţionează „să îl împuşte pe generalul Anghel Iordănescu, precum şi pe un alt general din cadrul Ministerului Apărării Naţionale”, potrivit News.ro.

Poliţiştii l-au identificat în scurt timp pe bărbat, care este acum audiat la Secţia 2 de Poliţie.

La finalul audierilor se va stabili dacă în cazul acestuia vor fi luate măsuri legale.

Reprezentativa României, antrenată de Anghel Iordănescu, a fost învinsă, duminică seară, la Lyon, cu scorul de 1-0, de selecţionata Albaniei, şi a fost eliminată de la Campionatul European încă din faza grupelor.

România a pierdut anterior cu Franţa, scor 1-2, şi a remizat cu Elveţia, scor 1-1. Jucătorii antrenaţi de Iordănescu aveau ca obiectiv calificarea în optimile de finală ale Euro-2016.